བློ་བཟང་བྱམས་བརྩེའི་རང་བཞིན་གཞལ་མེད་ཁང་། །ལུང་རྟོགས་བསྟན་པའི་བ་གམ་མངོན་པར་གཡོ། །འཕྲིན་ལས་ཉི་མའི་འོད་ཟེར་སྟོང་འབར་བ། །དཔལ་ལྡན་བླ་མའི་ཞབས་ལ་གསོལ་བ་འདེབས། །མཁྱེན་པའི་འོད་ཟེར་ཤེས་བྱ་ཀུན་ལ་ཁྱབ། །བརྩེ་བས་ལུས་ཅན་མ་ལུས་རྗེས་སུ་འཛིན། །མཐུ་སྟོབས་ནུས་པས་བདུད་རིགས་ཚར་གཅོད་པ། །རིགས་གསུམ་ཀུན་འདུས་བླ་མར་གསོལ་བ་འདེབས། །གང་གི་ཐུགས་རྒྱུད་རིན་ཆེན་ཀ་ལ་ཤ། །ལུང་རྟོགས་བདུད་རྩིའི་དཔལ་གྱིས་ཡོངས་གཏམས་ཤིང་། །གྲགས་སྙན་འཕྲེང་བས་སྐལ་བཟང་མགུལ་མཛེས་པ། །རྗེ་བཙུན་ཆེན་པོའི་ཞབས་ལ་གསོལ་བ་འདེབས། །ངེས་པའི་དོན་དུ་སྐྱེ་རྒ་ན་འཆིའི་ཁམས། །ཀུན་ཏུ་སྤངས་མོད་ཐུན་མོང་སྣང་ངོར་ཡང་། །གསང་གསུམ་རྒྱན་གྱི་འཁོར་ལོའི་ཟ་མ་ཏོག །བདག་ཅག་མོས་པ་དེ་སྲིད་ཞབས་བརྟན་ཤོག །དེང་ནས་ཚེ་རབས་ཀུན་ཏུ་མགོན་ཁྱོད་དང་། །འབྲལ་མེད་ངེས་འབྱུང་བྱང་སེམས་ཡང་དག་ལྟ། །རིམ་གཉིས་ཟབ་མོའི་ལམ་ཀུན་མཐར་ཕྱིན་ཏེ། །ཟུང་འཇུག་སྐུ་བཞིའི་དཔལ་ལ་རོལ་པར་ཤོག །ཅེས་ཁྱབ་བདག་རྡོ་རྗེ་སེམས་དཔའི་ངོ་བོ་དཔལ་ལྡན་བླ་མ་དམ་པ་ཁྲི་ཆེན་མཆོག་གི་སྤྲུལ་བའི་སྐུ་བློ་བཟང་བསྟན་པའི་ཉི་མའི་གསོལ་འདེབས་ཞབས་བརྟན་འདི་ལྟ་བུ་དགོས་ཞེས་ཚོ་བོ་གཤོང་གི་རབ་འབྱམས་པ་བློ་བཟང་འོད་ཟེར་གྱིས་བསྐུལ་ངོར། ༸སྡེ་སྣོད་འཛིན་པ་དཀོན་མཆོག་འཇིགས་མེད་དབང་པོས་བདེ་ཆེན་ཆོས་གླིང་དུ་སྦྱར་བའོ།། །།